Десислав Начков
Детство

chitanka.info

На стъклен аквариум във малкия свят

живее си рибка, ей тъй на инат,

въздушни мехури бълбукат навред

и чезнат с последния свой пирует.

Декорът допълва зелена трева,

растяща във топлата, бистра вода,

обгърнала статуя с тъжно лице,

понеже си няма туптящо сърце.

Живее си рибката в свойто море,

и най-вероятно не ще разбере,

че нейде далече в океана сърдит

вълните разбива големия кит.

Преминал през много и страшни места,

спасил се от хиляди гладни уста,

но също и топли морета видял,

и много се радвал, и много мечтал.

Във мъничка къща детенце расте,

и някога, може би ще разбере,

че тя е оазис в големия свят,

забързан, опасен и малко познат.

И в него бушуват големи вълни,

надежди се раждат, умират мечти,

загрижени хора сноват ли, сноват,

във всички посоки, със път и без път.

Единствено тука, във малкия свят

на краткото детство, цари благодат,

въздушни мехури бълбукат навред,

и чезнат с последния свой пирует.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.